
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului privind serviciile municipale, semnat la Bucureşti la 24 iulie 2006 cu care comisia noastră a fost sesizată în fond cu adresa Biroului Permanent nr.PL.x.8 din 5 februarie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru ratificarea Acordului de împrumut 

dintre România şi Banca Internaţională pentru Reconstrucţie şi Dezvoltare,
 pentru finanţarea Proiectului privind serviciile municipale, 

semnat la Bucureşti la 24 iulie 2006 
Cu adresa nr.PL.x.8 din 5 februarie 2007,  Biroul Permanent, conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului privind serviciile municipale, semnat la Bucureşti la 24 iulie 2006.
La întocmirea raportului s-a avut în vedere avizul favorabil al  Consiliului Legislativ.
Prezentul proiect de Lege are ca obiect de reglementare aprobarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului privind serviciile municipale, semnat la Bucureşti la 24 iulie 2006.

Se urmăreşte continuarea strategiei Guvernului în sectorul de mediu, îmbunătăţirea serviciilor furnizate populaţiei în domeniul alimentării cu apă şi canalizării, protecţia mediului.

Costul total al proiectului este de 137,3 milioane euro şi este finanţat de către Banca Internaţională pentru Reconstrucţie şi Dezvoltare, BIRD (106,2 milioane euro), alocaţii de la bugetul de stat, prin bugetul Ministerul Mediului şi Gospodăririi Apelor, MMGA,  (2,09 milioane euro) şi alocaţii de la bugetele celor două municipii.

Ministerul Finanţelor Publice va încheia acorduri subsidiare şi respectiv acorduri subsidiare de împrumut cu municipiul Bucureşti, municipiul Arad şi MMGA, în care vor fi precizate drepturile şi obligaţiile părţilor.

Prin acest Acord de Împrumut, Banca Internaţională pentru Reconstrucţie şi Dezvoltare se angajează să pună la dispoziţia Împrumutatului, reprezentat de Ministerul Finanţelor Publice, suma de 106,2 milioane euro.
Împrumutul este acordat pe o perioadă de 17 ani, din care 5 ani perioadă de graţie, în condiţiile standard BIRD, la o dobândă bazată pe dobânda LIBOR pentru depozitele în euro la şase luni plus o marjă variabilă, comision iniţial de până la 1% (acum este de 0,25%), comision de angajament de până la 0,75 % (acum este de 0,25%).
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: Domnul Silviu Stoica, Director General al Ministerul Mediului şi Gospodăririi Apelor, Doamna Carmen Ghiţă, Şef Serviciu din Ministerul Finanţelor Publice şi Domnul Huţucă Bogdan, Vicepreşedinte a Agenţiei Naţionale de Administrare Financiară.
La lucrările comisiei au participat  21  deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
În urma dezbaterii proiectului de Lege pentru ratificarea Acordului de împrumut dintre România şi Banca Internaţională pentru Reconstrucţie şi Dezvoltare, pentru finanţarea Proiectului privind serviciile municipale, semnat la Bucureşti la 24 iulie 2006, în şedinţa din data de 13.02.2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern.  
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


  Expert:
Luminiţa Popescu

